LT Europos Sąjungos oficialusis leidinys L 337/3

KOMISIJOS REGLAMENTAS (EB) Nr. 1249/2008

2008 m. gruodžio 10 d.

kuriuo nustatomos išsamios Bendrijos galvijų, kiaulių ir avių skerdenų klasifikavimo skalių taikymo ir pranešimo apie tų skerdenų kainas taisyklės

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio m punktą kartu su 4 straipsniu,

kadangi:

(1) Pagal Reglamento (EB) Nr. 1234/2007 204 straipsnio 2 dalies h punktą Bendrijos skerdenų klasifikavimo skalėms reglamentas taikomas nuo 2009 m. sausio 1 d. Todėl turėtų būti priimtos ir nuo 2009 m. sausio 1 d. taikomos išsamios šių Bendrijos skalių taikymo ir valstybių narių pranešimo apie tų skerdenų kainas taisyklės.

(2) Bendrijos skerdenų klasifikavimo skalių taikymo taisyklės iki šiol buvo nustatytos keliais teisės aktais, visų pirma, 1982 m. kovo 10 d. Komisijos reglamentu (EEB) Nr. 563/82, kuriuo nustatomos išsamios Reglamento (EEB) Nr. 1208/81 taikymo taisyklės, nustatant suaugusių galvijų rinkos kainas, remiantis Bendrijos skerdenų klasifikavimo skale (2), 1985 m. spalio 24 d. Komisijos reglamentu (EEB) Nr. 2967/85, kuriuo nustatomos išsamios Bendrijos kiaulių skerdenų klasifikavimo skalės taikymo taisyklės (3), 1991 m. vasario 13 d. Komisijos reglamentu (EEB) Nr. 344/91, kuriuo nustatomos išsamios Tarybos reglamento (EEB) Nr. 1186/90, išplečiančio Bendrijos suaugusių galvijų skerdenų klasifikavimo skalės taikymo mastą, taikymo taisyklės (4), 1996 m. vasario 16 d. Komisijos reglamentu (EB) Nr. 295/96, kuriuo nustatomos išsamios Tarybos reglamento (EEB) Nr. 1892/87 dėl suaugusių galvijų rinkos kainų registravimo, remiantis Bendrijos skerdenų klasifikavimo skale, taikymo taisyklės (5), 2006 m. sausio 20 d. Komisijos reglamentu (EB) Nr. 103/2006, kuriuo priimtos papildomos Bendrijos suaugusių galvijų skerdenų klasifikavimo skalės taikymo nuostatos (6), 2006 m. birželio 20 d. Komisijos reglamentu (EB) Nr. 908/2006, kuriuo nustatomas kiaulienos reprezentacinių rinkų Bendrijoje sąrašas (7), 2006 m. liepos 24 d. Komisijos reglamentu (EB) Nr. 1128/2006 dėl prekybos etapo, kuriuo taikoma vidutinė kiaulių skerdenų kaina (8), 2006 m. rugsėjo 5 d. Komisijos reglamentu (EB) Nr. 1319/2006 dėl valstybių narių ir Komisijos keitimosi tam tikra informacija apie kiaulieną (9), 2008 m. liepos 24 d. Komisijos reglamentu (EB) Nr. 710/2008, kuriuo nustatomi svertiniai koeficientai, naudotini apskaičiuojant 2008–2009 prekybos metų Bendrijos rinkos kiaulių skerdenų kainą (10), 2008 m. sausio 11 d. Komisijos reglamentu (EB) Nr. 22/2008, kuriuo nustatomos išsamios taisyklės, skirtos Bendrijos avienos skerdenų klasifikavimo skalei (11), ir 1983 m. rugsėjo 7 d. Komisijos sprendimu 83/471/EEB dėl Bendrijos inspektavimo komiteto, skirto suaugusių galvijų skerdenų klasifikavimo skalei taikyti (12). Siekiant aiškumo ir racionalumo šie reglamentai ir sprendimas turėtų būti pakeisti vienu teisės aktu.

(3) Reglamento (EB) Nr. 1234/2007 42 straipsnio 1 dalyje numatyta, kad Bendrijos suaugusių galvijų ir kiaulių skerdenų klasifikavimo skalės turėtų būti taikomos pagal to reglamento V priede nustatytas taisykles; be to, valstybės narės Bendrijos skalę gali taikyti ir avių skerdenoms klasifikuoti.

(4) Reglamento (EB) Nr. 1234/2007 42 straipsnio 1 dalies a punkte numatyta, kad Bendrijos skerdenų klasifikavimo skalė galvijienos sektoriuje turėtų būti taikoma suaugusių galvijų skerdenoms. To reglamento III priedo IV dalies 2 punkte suaugę galvijai apibrėžiami pagal galvijo gyvąjį svorį. Nepaisant to apibrėžimo ir siekiant užtikrinti vienodą Bendrijos skalės taikymą, tikslinga leisti valstybėms narėms nustatyti, kad tam tikro amžiaus sulaukusių galvijų skerdenoms Bendrijos skalę taikyti privaloma; galvijų amžius būtų nustatomas pagal identifikavimo ir registravimo sistemą, numatytą 2000 m. liepos 17 d. Europos Parlamento ir Tarybos reglamente (EB) Nr. 1760/2000, kuriuo nustatyta galvijų identifikavimo bei registravimo sistema, reglamentuojamas jautienos bei jos produktų ženklinimas (13). Šią identifikavimo ir registravimo sistemą taip pat reikėtų taikyti skirstant skerdenas į A ir B kategorijas, nurodytas Reglamento (EB) Nr. 1234/2007 V priedo A dalies II punkte.

(5) Siekiant užtikrinti vienodą suaugusių galvijų ir avių skerdenų klasifikavimą Bendrijoje būtina tiksliau apibrėžti Reglamento (EB) Nr. 1234/2007 V priedo C dalies III ir V punktuose nurodytas raumeningumo ir riebalinio sluoksnio klases.

(6) Dvigubų raumenų galvijų skerdenoms Reglamento (EB) Nr. 1234/2007 V priedo A dalies III punkte numatyta S raumeningumo klasė. Atsižvelgiant į tai, kad ši konkreti raumeningumo klasė atspindi kai kurių valstybių narių galvijų ypatumus, tikslinga numatyti, kad tokios valstybės narės turėtų galimybę priskirti skerdenas S raumeningumo klasei.

(7) Pagal Reglamento (EB) Nr. 1234/2007 43 straipsnio m punkto iii papunkčio antrą įtrauką nuo bendro įsipareigojimo klasifikuoti suaugusių galvijų skerdenas leidžiančios nukrypti nuostatos gali būti taikomos valstybėms narėms, kurios to prašo įmonėms, kuriose galvijų skerdžiama nedaug. Remdamosi patirtimi, įgyta taikant Bendrijos klasifikavimo skalę, valstybės narės mano, kad tikslinga taikyti tokią leidžiančią nukrypti nuostatą skerdykloms, kuriose vidutinis metinis per savaitę paskerstų galvijų skaičius ne didesnis kaip 75 suaugę galvijai. Komisijos manymu, ši leidžianti nukrypti nuostata pateisinama atsižvelgiant į nedideles tokių skerdyklų gamybos apimtis. Dėl tų pačių priežasčių tokia leidžianti nukrypti nuostata numatyta ir Reglamento (EEB) Nr. 344/91 2 straipsnio 2 dalies pirmoje įtraukoje. Todėl, siekiant supaprastinti Reglamento (EB) Nr. 1234/2007 43 straipsnio m punkto iii papunkčio antros įtraukos taikymą, tikslinga valstybėms narėms leisti pačioms taikyti tokią leidžiančią nukrypti nuostatą.

(8) Reglamento (EB) Nr. 1234/2007 43 straipsnio m punkto iv papunktyje numatyta, kad valstybėms narėms turėtų būti leidžiama netaikyti kiaulių skerdenų klasifikavimo skalės. Ši nuostata visų pirma turėtų būti taikoma nedidelėms skerdykloms, kuriose per savaitę vidutiniškai paskerdžiama ne daugiau kaip 200 kiaulių.

(9) Siekiant užtikrinti, kad Bendrijos klasifikavimo skalės būtų taikomos tiksliai, reikėtų patikslinti suaugusių galvijų, kiaulių ir avių skerdenų klasifikavimo, svėrimo bei identifikavimo sąlygas ir praktinius metodus tam, kad rinka būtų skaidresnė.

(10) Tačiau reikėtų numatyti tam tikras nuo jų leidžiančias nukrypti nuostatas, visų pirma, dėl skerdenų klasifikavimui ir svėrimui nustatyto termino, kai dėl techninio gedimo negalima taikyti automatizuotų klasifikavimo metodų, o taip pat dėl to, kur ant skerdenos dedami spaudai arba etiketės, ant kurių nurodoma klasifikacija, ir dėl skerdyklų, kurios pačios iškaulinėja visas skerdenas. Kiaulių skerdenų svoris turėtų būti susietas su atvėsintos skerdenos svoriu, apskaičiuojamu gautiems duomenims taikant konversijos koeficientą, kurį reikėtų nustatyti. Šis koeficientas turėtų kisti priklausomai nuo laiko, prabėgusio nuo kiaulės paskerdimo iki jos svėrimo. Todėl šį koeficientą turėtų būti leidžiama koreguoti.

(11) Fiziniams ar juridiniams asmenims, kurių pavedimu galvijai skerdžiami, turėtų būti pranešta apie skersti pristatytų galvijų suklasifikavimą. Pranešime taip pat reikėtų pateikti tam tikrą papildomą informaciją, kad tiekėjams būtų užtikrintas visiškas skaidrumas.

(12) Siekiant užtikrinti suaugusių galvijų ir avių skerdenų klasifikavimo tikslumą ir patikimumą, klasifikuoti turėtų darbuotojai, turintys reikiamą kvalifikaciją, kuri būtų patvirtinta atitinkama licencija arba patvirtinimu.

(13) Vietoj tiesioginio vizualinio suaugusių galvijų skerdenų raumeningumo ir riebalinio sluoksnio įvertinimo galima taikyti automatizuotus klasifikavimo metodus, jei jie paremti patikimais statistiniais metodais. Leidimas taikyti automatizuotus klasifikavimo metodus turėtų būti suteikiamas, jei laikomasi tam tikrų sąlygų ir reikalavimų, o taip pat jei jie atitinka didžiausią leistiną statistinės paklaidos nuokrypį, kurį reikėtų nustatyti.

(14) Siekiant pagerinti klasifikavimo taikant automatizuotus klasifikavimo metodus tikslumą, reikėtų, kad ir gavus licenciją būtų galima keisti suaugusių galvijų skerdenų automatizuotų klasifikavimo metodų technines specifikacijas. Tačiau tokiems pakeitimams turėtų pritarti kompetentingos institucijos, kurios turėtų įsitikinti, kad dėl šių pakeitimų bus išlaikytas bent jau toks pats tikslumo lygis.

(15) Kiaulių skerdenos vertė nustatoma visų pirma remiantis raumeningumu, palyginti su jos visu svoriu. Siekiant užtikrinti objektyvų raumeningumo vertinimą, tam tikros skerdenos anatominės dalys turėtų būti išmatuojamos taikant leistinus ir statistiškai pagrįstus metodus. Nors kiaulių skerdenos raumeningumui įvertinti gali būti taikomi įvairūs metodai, būtina užtikrinti, kad apskaičiuotas raumeningumas dėl pasirinkto metodo nepasikeistų. Kiaulių skerdenos komercinei vertei nustatyti reikėtų leisti taikyti ne tik svorį ir apskaičiuotą raumeningumą, bet ir kitus vertinimo kriterijus.

(16) Reglamento (EB) Nr. 1234/2007 V priedo C dalies III punkte numatyta, kad avių skerdenas reikėtų klasifikuoti pagal raumeningumą ir riebalinio sluoksnio dydį. Tačiau kiti kriterijai, visų pirma svoris, mėsos spalva ir riebalinis sluoksnis, gali būti naudojami klasifikuojant ėriukų skerdenas, sveriančias mažiau negu 13 kg.

(17) Suaugusių galvijų, kiaulių ir avių klasifikavimo patikimumui patikrinti tikrinimus vietoje turėtų reguliariai vykdyti nuo tikrinamos įmonės nepriklausomos institucijos. Reikėtų nustatyti šių tikrinimų sąlygas ir būtiniausius reikalavimus, įskaitant ataskaitų apie atliktus tikrinimus teikimą bei galimus tolesnius veiksmus. Kai suaugę galvijai klasifikuojami taikant automatizuotus klasifikavimo metodus, reikėtų nustatyti tam tikras papildomas nuostatas dėl tikrinimų vietoje, įskaitant nuostatą, kad iškart po licencijos suteikimo tokie tikrinimai būtų atliekami dažniau.

(18) Norint, kad Bendrijos galvijų, kiaulių ir avių skerdenų kainas būtų galima palyginti, reikia tiksliai nustatyti prekybos etapą, kuriame registruojamos šios kainos. Be to, reikėtų nustatyti ES suaugusių galvijų ir avių skerdenų pateikimo modelį. Taip pat reikėtų nustatyti koregavimo koeficientus, pagal kuriuos tam tikrose valstybėse narėse taikomi skerdenos pateikimo principai būtų suderinti su ES skerdenos pateikimo modeliu.

(19) Siekiant užtikrinti, kad registruojamos skerdenų kainos atitiktų valstybių narių produkcijos apimtis galvijienos, kiaulienos ir avienos sektoriuose, būtina apibrėžti kategorijas bei klases ir tam tikrus kriterijus, pagal kuriuos būtų nustatoma, kurios įmonės arba asmenys privalo pranešti apie kainas.

(20) Atsižvelgiant į valstybių narių įsipareigojimą pranešti apie galvijų skerdenų kainas, joms turėtų būti leista nuspręsti, ar jų teritorija padalinta, ir jeigu taip, tai į kiek regionų. Tikslinga numatyti, kad Jungtinė Karalystė pranešdama apie kainas turėtų išskirti du regionus – Didžiąją Britaniją ir Šiaurės Airiją.

(21) Jeigu valstybės narės įsteigė regioninius komitetus suaugusių galvijų skerdenų kainoms nustatyti, reikėtų numatyti, kad jų sudėtis užtikrintų darnų bei objektyvų požiūrį ir kad į šių komitetų nustatytas kainas būtų atsižvelgiama apskaičiuojant nacionalines kainas.

(22) Jei suaugusių galvijų tiekėjams išmokamos papildomos sumos, įmonės arba asmenys, kurie privalo pranešti apie kainas, turėtų būti įpareigoti kainas pakoreguoti, kad apskaičiuojant vidutines nacionalines kainas būtų išvengta bet kokio iškraipymo.

(23) Reikėtų nustatyti praktinį metodą, kurį valstybės narės taikytų apskaičiuodamos vidutines savaitės kainas. Komisijai apie šias kainas reikėtų pranešti kas savaitę, o jų pagrindu būtų galima Bendrijos lygmeniu nustatyti vidutines svertines kainas.

(24) Siekiant stebėti, kaip pranešama apie suaugusių galvijų, kiaulių ir avių skerdenų kainas, valstybes nares reikėtų įpareigoti Komisijai periodiškai perduoti tam tikrą informaciją.

(25) Siekiant užtikrinti vienodą Bendrijos galvijų ir avių skerdenų klasifikavimo skalės taikymą visoje Bendrijoje, Reglamento (EB) Nr. 1234/2007 42 straipsnio 2 dalyje numatyta, kad Bendrijos tikrinimų komitetas, sudarytas iš Komisijos ekspertų ir valstybių narių paskirtų ekspertų, turi vykdyti tikrinimus vietoje. Reikėtų parengti įgyvendinimo taisykles dėl komiteto sudėties ir veiklos.

(26) Būtina numatyti, kad valstybės narės imtųsi tam tikrų priemonių, kad užtikrintų teisingą Bendrijos klasifikavimo skalių taikymą, užtikrintų, kad kainos, apie kurias pranešama, būtų nurodomos tikslios, ir skirtų nuobaudas už visus pažeidimus. Be to, valstybes nares reikėtų įpareigoti apie tas priemones informuoti Komisiją.

(27) Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

PRIĖMĖ ŠĮ REGLAMENTĄ:

I SKYRIUS

TAIKYMO SRITIS

1 straipsnis

Taikymo sritis

Šiuo reglamentu nustatomos išsamios Bendrijos galvijų, kiaulių ir avių skerdenų klasifikavimo skalių taikymo ir pranešimo apie tų skerdenų rinkos kainas taisyklės, kaip numatyta Reglamento (EB) Nr. 1234/2007 43 straipsnio m punkte.

II SKYRIUS

GALVIJIENOS SEKTORIUS

2 straipsnis

Taikymo sritis ir bendrosios nuostatos

1. Bendrijos skerdenų klasifikavimo skalė galvijienos sektoriuje taikoma suaugusių galvijų skerdenoms.

2. Nepaisant Reglamento (EB) Nr. 1234/2007 III priedo IV dalies 2 punkto, valstybės narės gali nuspręsti, kad pirmoje dalyje nurodyta Bendrijos skalė taikoma galvijų, kurių amžius skerdimo metu yra 12 mėnesių arba daugiau, skerdenoms.

3. Taikant Reglamento (EB) Nr. 1234/2007 V priedo A dalies II punktą, jaunesnių kaip 2 metų nekastruotų buliukų skerdenos (A kategorija) ir kitų nekastruotų bulių skerdenos (B kategorija) skiriamos pagal galvijo amžių.

4. Šio straipsnio 2 ir 3 dalyse nurodytas galvijų amžius patikrinamas remiantis informacija, pateikiama galvijų identifikavimo ir registravimo sistemoje, kuri įdiegta kiekvienoje valstybėje narėje pagal Reglamento (EB) Nr. 1760/2000 I antraštinę dalį.

3 straipsnis

Papildomos nuostatos dėl raumeningumo ir riebalinio sluoksnio klasių

Šio reglamento I priede nustatytos papildomos išsamios nuostatos dėl raumeningumo ir riebalinio sluoksnio klasių, kaip nurodyta Reglamento (EB) Nr. 1234/2007 V priedo A dalies III punkte.

4 straipsnis

S raumeningumo klasė

Valstybės narės gali priskirti skerdenas Reglamento (EB) Nr. 1234/2007 V priedo A dalies III punkte nurodytai S raumeningumo klasei, kad būtų atsižvelgta į jų galvijų ypatumus.

5 straipsnis

Nuostata, leidžianti nukrypti nuo privalomo skerdenų klasifikavimo

Valstybės narės gali nuspręsti, kad Reglamento (EB) Nr. 1234/2007 V priedo A dalies V punkte nustatytas reikalavimas klasifikuoti suaugusių galvijų skerdenas neprivalomas tose patvirtintose įmonėse, kuriose vidutinis metinis per savaitę paskerstų suaugusių galvijų skaičius – ne daugiau kaip 75.

6 straipsnis

Klasifikavimas ir identifikavimas

1. Reglamento (EB) Nr. 1234/2007 V priedo A dalies V punkte nurodyti klasifikavimo ir identifikavimo veiksmai atliekami skerdykloje.

2. Skerdena klasifikuojama, identifikuojama ir sveriama ne vėliau kaip per valandą nuo gyvulio paskerdimo.

Tačiau kai 9 straipsnyje nurodytais automatizuotais klasifikavimo metodais skerdenų klasifikuoti nepavyksta, šios skerdenos klasifikuojamos ir identifikuojamos paskerdimo dieną.

3. Skerdenų identifikavimas atliekamas naudojant žymę, kurioje nurodoma kategorija, raumeningumo ir riebalinio sluoksnio klasės, nurodytos atitinkamai Reglamento (EB) Nr. 1234/2007 V priedo A dalies II ir III punktuose.

Ženklinama kompetentingų institucijų patvirtintu būdu dedant spaudą išorinėje skerdenos pusėje ir naudojant nenutrinamą bei netoksišką rašalą; raidės ir skaitmenys turi būti ne mažesni kaip 2 cm aukščio.

Žymės dedamos ant užpakalinio ketvirčio ties ketvirtuoju juosmens slanksteliu nugaros pusėje ir ant priekinio ketvirčio, ant krūtinkaulio, 10–30 cm nuo nupjauto jo krašto. Valstybės narės gali nustatyti kitas nurodytų ketvirčių žymėjimo vietas, jei apie tai iš anksto praneša Komisijai.

4. Nepažeidžiant Komisijos reglamento (EB) Nr. 1669/2006 (14) 4 straipsnio 3 dalies c punkto ir Komisijos reglamento (EB) Nr. 826/2008 (15) I priedo 1 dalies a punkto nuostatų, valstybės narės turi teisę pakeisti žymėjimą ženklinimu etiketėmis, jei laikomasi tokių reikalavimų:

a) etiketės gali būti laikomos ir pritvirtinamos tik patvirtintose įmonėse, kuriose skerdžiami galvijai; jos turi būti ne mažesnės kaip 50 cm2 dydžio;

b) taikomi ne tik 3 dalyje nurodyti reikalavimai, bet ir reikalaujama, kad etiketėse būtų nurodytas skerdyklos patvirtinimo numeris, galvijo identifikacijos arba paskerdimo numeris, paskerdimo data bei skerdenos masė ir, jei taikytina, nuoroda, kad klasifikuota taikant automatizuotus klasifikavimo metodus;

c) b punkte nurodyta informacija turi būti aiškiai įskaitoma ir jos negalima taisyti, nebent pakeitimai aiškiai nurodyti etiketėje ir atlikti prižiūrint kompetentingai institucijai ir pagal jos nustatytas praktines sąlygas;

d) etiketės turi būti apsaugotos nuo suklastojimo, neplyštančios ir gerai pritvirtintos prie kiekvieno ketvirčio tose vietose, kurios nurodytos šio straipsnio 3 dalies 3 pastraipoje.

Jei klasifikuojama taikant 11 straipsnyje nurodytus automatizuotus klasifikavimo metodus, privaloma ženklinti etiketėmis.

5. Šio straipsnio 3 ir 4 dalyse nurodytas žymes ir etiketes draudžiama nuimti iki tol, kol ketvirčiai bus iškaulinėti.

6. Kategorija nurodoma pagal Reglamento (EB) Nr. 1234/2007 V priedo A dalies II punktą ir šio reglamento 2 straipsnio 3 ir 4 dalis.

Žymint poklasius arba, jei taikytina, išskirstant kategorijas pagal amžių, naudojami kiti nei klasifikavimo simboliai.

7. Įpareigojimai dėl šio straipsnio 3–6 dalyse nurodyto skerdenų identifikavimo netaikomi patvirtintoms skerdykloms, kurios visas gautas skerdenas iškaulinėja pačios.

7 straipsnis

Pranešimas apie klasifikavimo rezultatus

1. Apie klasifikavimo, atlikto pagal Reglamento (EB) Nr. 1234/2007 V priedo A dalies V punktą, rezultatus raštu arba elektroniniu būdu pranešama fiziniam ar juridiniam asmeniui, kurio pavedimu galvijai skerdžiami.

2. Pranešant klasifikavimo rezultatus, galvijo tiekėjui arba, jei tokių nėra, už skerdimo operacijas atsakingam fiziniam ar juridiniam asmeniui skirtoje sąskaitoje faktūroje arba prie jos pridedamame dokumente nurodoma kiekvienos skerdenos:

a) kategorija ir raumeningumo bei riebalinio sluoksnio klasės Reglamento (EB) Nr. 1234/2007 V priedo A dalies II ir III punktuose nurodytomis atitinkamomis raidėmis ir skaitmenimis;

b) svoris, nustatytas pagal šio reglamento 13 straipsnio 2 dalį, nurodant, ar tai šiltos ar atvėsintos skerdenos svoris;

c) skerdenos pateikimas sveriant ir klasifikuojant ant kablio pakabintą skerdeną;

d) jeigu taikytina, nurodoma, kad klasifikuota taikant automatizuotus klasifikavimo metodus.

3. Valstybės narės gali reikalauti, kad į šio straipsnio 2 dalies a punkte nurodytą pranešimą būtų įtraukti raumeningumo ir riebalinio sluoksnio poklasiai, jei tokią informaciją galima gauti.

Šio straipsnio 2 dalies a punkte nurodytos informacijos apie skerdenos pateikimą pateikti neprivaloma, jei pagal valstybės narės priimtus teisės aktus leidžiamas vienintelis skerdenos pateikimo būdas.

8 straipsnis

Kvalifikuotų skerdenų vertintojų atliekamas klasifikavimas

Valstybės narės užtikrina, kad skerdenas klasifikuotų kvalifikuoti vertintojai, turintys reikiamas licencijas. Vietoj licencijų galima naudoti valstybės narės suteiktus patvirtinimus, jei tokie patvirtinimai atitinka kvalifikacijos pripažinimą.

9 straipsnis

Automatizuotų klasifikavimo metodų taikymo licencijos

1. Valstybės narės gali suteikti licenciją, pagal kurią visoje arba dalyje valstybės teritorijos leidžiama taikyti automatizuotus klasifikavimo metodus.

Licencija suteikiama, jei laikomasi II priedo A dalyje nustatyto sertifikavimo testo sąlygų ir būtiniausių reikalavimų.

Mažiausiai prieš du mėnesius iki sertifikavimo testo valstybės narės pateikia Komisijai II priedo B dalyje nurodytą informaciją. Valstybės narės paskiria nepriklausomą instituciją, kuri išanalizuoja sertifikavimo testo rezultatus. Ne vėliau kaip per du mėnesius po sertifikavimo testo valstybės narės pateikia Komisijai II priedo C dalyje nurodytą informaciją.

2. Jei licencija, pagal kurią leidžiama taikyti automatizuotus klasifikavimo metodus, suteikta remiantis sertifikavimo testu, kurio metu skerdena buvo pateikta daugiau negu vienu būdu, dėl šių skerdenų pateikimo skirtumų klasifikavimo rezultatai skirtis negali.

3. Valstybės narės, pranešusios apie tai Komisijai, gali suteikti licenciją, pagal kurią leidžiama taikyti automatizuotus klasifikavimo metodus visoje arba dalyje valstybės teritorijos ir be sertifikavimo testo, jeigu kitoje tos valstybės narės dalyje arba kitoje valstybėje narėje tokia licencija jau yra suteikta tokiems patiems automatizuotiems klasifikavimo metodams remiantis sertifikavimo testu, kurio metu panaudota skerdena yra laikoma tipiniu šios valstybės narės teritorijoje arba jos dalyje paskerstų suaugusių galvijų skerdenų kategorijos, raumeningumo ir riebalinio sluoksnio klasių pavyzdžiu.

4. Keisti automatizuotų klasifikavimo metodų, kuriems suteikta licencija, technines specifikacijas galima tik gavus atitinkamos valstybės narės kompetentingos institucijos pritarimą ir kai yra nustatyta, kad atlikus šiuos pakeitimus tikslumas bus bent jau toks pat kaip ir per sertifikavimo testą.

Valstybės narės praneša Komisijai apie visus pakeitimus, kurioms jos pritarė.

10 straipsnis

Klasifikavimas taikant automatizuotus klasifikavimo metodus

1. Įmonės, taikančios automatizuotus klasifikavimo metodus, turi:

a) nustatyti skerdenos kategoriją; tam naudojama Reglamento (EB) Nr. 1760/2000 I antraštinėje dalyje nurodyta galvijų identifikavimo ir registravimo sistema;

b) kasdien rengti automatizuotų klasifikavimo metodų veikimo ataskaitas, kuriose, visų pirma, nurodomi aptikti trūkumai ir, prireikus, juos šalinant atlikti darbai.

2. Klasifikavimas taikant automatizuotus klasifikavimo metodus galioja tik jei:

a) skerdena pateikiama taip pat kaip ir per sertifikavimo testą, arba

b) atitinkamos valstybės narės kompetentingoms institucijoms įrodoma, kad kitoks skerdenos pateikimas neturi jokio poveikio klasifikavimo rezultatams, gautiems taikant automatizuotus klasifikavimo metodus.

11 straipsnis

Tikrinimai vietoje

1. 8 straipsnyje nurodytų skerdenų vertintojų darbą bei skerdenų klasifikavimą ir identifikavimą įmonėse, kurioms taikomas Reglamento (EB) Nr. 1234/2007 V priedo A dalies V punktas, be išankstinio įspėjimo vietoje tikrina nuo klasifikavimo agentūrų ir įmonių nepriklausoma institucija.

Jei kompetentinga institucija pati atlieka tokius tikrinimus, reikalavimas būti nepriklausomai nuo klasifikavimo agentūrų netaikomas.

2. Visose patvirtintose įmonėse, kuriose vidutinis metinis per savaitę paskerstų suaugusių galvijų skaičius didesnis kaip 75, tikrinimai turi būti atliekami ne rečiau kaip du kartus per tris mėnesius. Per kiekvieną tikrinimą turi būti tikrinama ne mažiau kaip 40 atsitiktinai parinktų skerdenų.

Tačiau valstybės narės, remdamosi rizikos vertinimu ir visų pirma atsižvelgdamos į atitinkamose skerdyklose paskerdžiamų suaugusių galvijų skaičių ir ankstesnių šių skerdyklų tikrinimų rezultatus, patvirtintoms įmonėms, kuriose metinis per savaitę paskerstų suaugusių galvijų skaičius yra 75 ar mažiau, nustato tikrinimų dažnumą ir kiek mažiausiai skerdenų reikia patikrinti.

Valstybės narės apie priemones, kurių jos ėmėsi taikydamos šio straipsnio antros dalies antros pastraipos nuostatas, Komisijai praneša ne vėliau kaip iki 2009 m. liepos 1 d., o po to – ne vėliau kaip per vieną mėnesį po to, kai pasikeičia informacija, apie kurią reikia pranešti.

3. Visose patvirtintose įmonėse, kuriose klasifikuojama taikant automatizuotus klasifikavimo metodus, per pirmuosius 12 mėnesių nuo 9 straipsnio 1 dalyje nurodytos licencijos išdavimo tikrinimai turi būti atliekami ne rečiau kaip šešis kartus per tris mėnesius. Vėliau visose patvirtintose įmonėse, kuriose klasifikuojama taikant automatizuotus klasifikavimo metodus, tikrinimai turi būti atliekami ne rečiau kaip du kartus per tris mėnesius. Per kiekvieną tikrinimą turi būti tikrinama ne mažiau kaip 40 atsitiktinai parinktų skerdenų. Tikrinimų metu visų pirma tikrinama:

a) skerdenos kategorija;

b) klasifikavimo taikant automatizuotus klasifikavimo metodus tikslumas, naudojant taškų ir ribinių verčių, nurodytų II priedo A dalies 3 punkte, sistemą;

c) skerdenos pateikimas;

d) kiekvieną dieną atliekamas automatizuotų klasifikavimo metodų kalibravimas ir kiti techniniai aspektai, kurie yra svarbūs siekiant užtikrinti, kad klasifikavimo taikant automatizuotus klasifikavimo metodus tikslumas būtų bent jau toks pats kaip pasiektasis per sertifikavimo testą;

e) 10 straipsnio 1 dalies b punkte nurodytos kiekvieną dieną pateikiamos kontrolės ataskaitos.

4. Jeigu už tikrinimus atsakinga institucija nėra pavaldi valstybės institucijai, šio straipsnio 2 ir 3 dalyse numatyti tikrinimai turi būti atliekami ne rečiau kaip kartą per metus tomis pačiomis sąlygomis ir tiesiogiai prižiūrint valstybės institucijai. Už tikrinimus atsakinga institucija reguliariai informuoja valstybės instituciją apie tikrinimo rezultatus.

12 straipsnis

Tikrinimų ataskaitos ir tolesni veiksmai

1. Nacionalinės kontroliuojančios institucijos parengia ir saugo 11 straipsnyje nurodytų tikrinimų ataskaitas. Šiose ataskaitose nurodomas patikrintų skerdenų skaičius ir neteisingai klasifikuotų ar identifikuotų skerdenų skaičius. Jose taip pat išsamiai aprašomi naudoti pateikimo būdai ir, jei taikytina, kiek jie atitinka Bendrijos taisykles.

2. Jei atlikus 11 straipsnyje nurodytus tikrinimus nustatoma, kad klasifikavimas daug kartų buvo atliktas neteisingai arba identifikavimas neatitiko taisyklių:

a) padidinamas tikrinamų skerdenų skaičius, o tikrinimai vietoje rengiami dažniau;

b) 8 straipsnyje ir 9 straipsnio 1 dalyje numatytos licencijos arba patvirtinimai gali būti atšaukti.

13 straipsnis

Rinkos kaina, kurią reikia registruoti

1. Rinkos kaina, kurią reikia nustatyti remiantis Reglamento (EB) Nr. 1234/2007 42 straipsnio 1 dalies a punkte nurodyta Bendrijos klasifikavimo skale, yra gyvulį į skerdyklą pristačiusiam tiekėjui mokama kaina atskaičius pridėtinės vertės mokestį. Ši kaina – 100 kg skerdenos, pateiktos pagal to šio straipsnio 3 dalį ir pasvertos bei klasifikuotos pakabinus ant kablio skerdykloje, kaina.

2. Svoris, į kurį reikia atsižvelgti nustatant kainą, yra dar šiltos skerdenos, sveriamos ne vėliau kaip praėjus valandai nuo gyvulio paskerdimo, svoris.

Atvėsintos skerdenos svoris atitinka pirmoje pastraipoje nurodytą šiltos skerdenos svorį, atėmus 2 %.

3. Kad būtų galima nustatyti rinkos kainas, skerdena pateikiama nenuėmus paviršinių riebalų, nupjovus sprandą pagal veterinarijos reikalavimus ir pašalinus:

a) inkstus;

b) inkstų riebalus;

c) dubens riebalus;

d) plonąją diafragmą;

e) storąją diafragmą;

f) uodegą;

g) stuburo smegenis;

h) pilvo riebalus;

i) riebalus ant išorinių kumpių vidinės pusės;

j) jungo veną ir šalia esančius riebalus.

4. Taikant Reglamento (EB) Nr. 1234/2007 V priedo A dalies V punktą ir nukrypstant nuo šio straipsnio 3 dalies, paviršinių riebalų pašalinimas tai paviršinių riebalų dalinis pašalinimas nuo:

a) kulšies, kryžkaulio ir vidurinių šonkaulių;

b) smailiojo pakrūtinio, išorinės pusės aplink išeinamąją angą ir lytinius organus bei uodegą;

c) išorinio kumpio.

5. Jei skerdenos pateikimas ją sveriant ir klasifikuojant pakabinus ant kablio skiriasi nuo šio straipsnio 3 dalyje numatyto pateikimo, skerdenos masė koreguojama taikant III priede nurodytus koregavimo koeficientus, kad būtų pereita nuo tokio pateikimo iki tipinio pateikimo. Šiuo atveju atitinkamai koreguojama kaina už kiekvieną skerdenos 100 kg.

Jeigu pirmoje pastraipoje nurodyti koregavimai sutampa visoje valstybės narės teritorijoje, tai jie apskaičiuojami šalies mastu. Jeigu tokie koregavimai įvairiose skerdyklose skiriasi, tai jie apskaičiuojami atskirai.

14 straipsnis

Rinkos kainų registravimo kategorijos ir klasės

1. Remiantis Reglamento (EB) Nr. 1234/2007 42 straipsnio 1 dalies a punkte nurodyta Bendrijos klasifikavimo skale, nacionalinės ir Bendrijos rinkos kainos registruojamos kiekvieną savaitę ir yra siejamos su tokiomis raumeningumo ir riebalinio sluoksnio klasėmis, suskirstytomis į to reglamento V priedo A dalies II punkte apibrėžtas penkias kategorijas:

a) jaunesnių kaip 2 metų nekastruotų buliukų skerdenų: U2, U3, R2, R3, O2, O3;

b) kitų nekastruotų bulių skerdenų: R3;

c) kastruotų bulių (jaučių) skerdenų; U2, U3, U4, R3, R4, O3, O4;

d) karvių, kurios buvo apsiveršiavusios, skerdenų: R3, R4, O2, O3, O4, P2, P3;

e) kitų karvių skerdenų: U2, U3, R2, R3, R4, O2, O3, O4.

2. Valstybės narės nusprendžia, ar jų teritorija sudarys vieną regioną, ar ją reikia padalyti į kelis regionus. Šis sprendimas priimamas atsižvelgiant į:

a) jų teritorijos dydį;

b) administracinį suskirstymą, jei toks yra;

c) geografinius kainų svyravimus.

Tačiau Jungtinėje Karalystėje turi būti ne mažiau kaip du regionai, būtent Didžiosios Britanijos ir Šiaurės Airijos regionai, kurie gali būti dalinami toliau, atsižvelgiant į pirmoje pastraipoje nurodytus kriterijus.

15 straipsnis

Tipinės kainos

1. Kainas registruoja šie asmenys:

a) bet kurios skerdyklos, kurioje per metus paskerdžiama 20 000 ar daugiau jos pačios ar jos pavedimu užaugintų ir (arba) jos įsigytų suaugusių galvijų, operatorius;

b) bet kurios skerdyklos, kurią nurodė valstybė narė ir kurioje per metus paskerdžiama mažiau negu 20 000 jos pačios ar jos pavedimu užaugintų ir (arba) jos įsigytų suaugusių galvijų, operatorius;

c) bet kuris fizinis ar juridinis asmuo, kuris per metus skersti į skerdyklą pristato 10 000 ar daugiau suaugusių galvijų; ir

d) bet kuris valstybės narės nurodytas fizinis ar juridinis asmuo, kuris per metus skersti į skerdyklą pristato mažiau negu 10 000 suaugusių galvijų.

Valstybė narė užtikrina, kad būtų užregistruotos kainos, taikomos ne mažiau kaip:

a) 25 % paskerstų galvijų skerdenų tuose regionuose, kuriuose iš viso paskerdžiama ne mažiau kaip 75 % visų toje valstybėje narėje paskerdžiamų galvijų; ir

b) 30 % suaugusių galvijų, paskerstų jos teritorijoje, skerdenų.

2. Pagal šio straipsnio 1 dalį registruotos kainos – tai suaugusių galvijų, paskerstų per nagrinėjamą kainų registravimo laikotarpį, kainos, apskaičiuotos remiantis atvėsintos skerdenos svoriu, kaip nurodyta 13 straipsnio 2 dalies 2 pastraipoje.

Jeigu kalbama apie skerdyklą, kurioje skerdžiami jos pačios arba jos pavedimu užauginti galvijai, registruojama vidutinė kaina, mokama už toje skerdykloje tą pačią savaitę paskerstų galvijų tos pačios kategorijos ir klasės skerdenas.

Registruojant kiekvienos 14 straipsnio 1 dalyje nurodytos klasės skerdenos kainą, nurodoma, už kokį vidutinį svorį ji mokama ir ar ta kaina buvo koreguota atsižvelgiant į kiekvieną 13 straipsnyje nurodytą veiksnį, ar ne.

16 straipsnis

Savaitės kainų apskaičiavimas

1. Apie kainas, pagal 15 straipsnį užregistruotas nuo pirmadienio iki sekmadienio:

a) skerdyklos operatorius arba suinteresuotasis fizinis ar juridinis asmuo raštu arba elektroniniu būdu praneša valstybės narės kompetentingai institucijai iki valstybės narės nustatyto termino arba

b) jeigu valstybė narė taip nustatė, kompetentingai institucijai pranešama skerdykloje arba fizinio ar juridinio asmens patalpose.

Tačiau jeigu valstybė narė yra įsteigusi komitetą, kuris nustato kainas regione, ir jeigu suaugusių galvijų ir jų skerdenų pirkėjai bei pardavėjai turi jame po lygiai atstovų, o pirmininką samdo kompetentinga institucija, valstybė narė gali nurodyti, kad kainos ir kita informacija būtų siunčiamos tiesiogiai atitinkamo regiono komiteto pirmininkui. Jeigu valstybė narė neduoda tokio nurodymo, kompetentinga institucija siunčia jas to komiteto pirmininkui. Pirmininkas užtikrina, kad komiteto nariai nesužinotų nė vienos kainos, apie kurią jiems pranešama, šaltinio.

2. Kainos, apie kurias pranešama, yra vidutinės kiekvienos klasės kainos.

3. Visos 15 straipsnio 1 dalies pirmoje pastraipoje nurodytos skerdyklos arba fiziniai ar juridiniai asmenys, kurie suaugusių galvijų ar jų skerdenų tiekėjams moka papildomas sumas, kurios neįtrauktos į kainas, apie kurias pranešama, informuoja savo valstybės narės kompetentingą instituciją apie paskutinį papildomą mokėjimą ir laikotarpį, už kurį tas mokėjimas atliktas. Po to jie informuoja valstybę narę apie visus papildomus mokėjimus kiekvieną kartą, kai tik toks mokėjimas atliekamas.

4. Atsižvelgdama į kainas, apie kurias jai pranešta, valstybės narės kompetentinga institucija pagal šio straipsnio 1 dalį, nustato kiekvienos 14 straipsnio 1 dalyje nurodytos klasės vidutines regiono kainas.

Atsižvelgdami į kainas, apie kurias jiems pranešta pagal šio straipsnio 1 dalį, šio straipsnio 1 dalies antroje pastraipoje nurodyti komitetai nustato kiekvienos 14 straipsnio 1 dalyje nurodytos klasės vidutines regiono kainas ir apie jas praneša valstybės narės kompetentingai institucijai.

5. Jei pirkimo kaina vienoda ir partijoje yra ne daugiau kaip trijų gretimų raumeningumo klasių ir trijų gretimų riebalinio sluoksnio klasių vienos kategorijos skerdenų, į šią kainą atsižvelgiama pagal šio straipsnio 4 dalį nustatant tos raumeningumo klasės, kurios skerdenų partijoje yra daugiausia, kainą arba, jeigu kiekvienos klasės skerdenų yra po lygiai, vidurinės klasės, jeigu tokia yra, skerdenų kainą. Visais kitais atvejais į šią kainą neatsižvelgiama.

Tačiau kai už vienodą kainą perkama mažiau kaip 35 % visų valstybėje narėje paskerdžiamų suaugusių galvijų, atlikdama skaičiavimus pagal šio straipsnio 4 dalį į tokias kainas ji gali neatsižvelgti.

6. Po to kompetentinga institucija apskaičiuoja kiekvienos klasės pirmines šalies kainas, regionų kainoms pritaikydama svorinius koeficientus, kad būtų atsižvelgta į konkretaus regiono tam tikros kategorijos galvijų skerdimo apimtį, palyginti su visa valstybės narės tos kategorijos galvijų skerdimo apimtimi.

7. Kompetentinga institucija koreguoja šio straipsnio 6 dalyje nurodytas kiekvienos klasės pirmines šalies kainas, kad:

a) atsižvelgtų į kiekvieną 13 straipsnyje nurodytą veiksnį, jeigu tokių korekcijų dar nebuvo atlikta;

b) užtikrintų, kad kaina būtų apskaičiuota remiantis atvėsintos skerdenos svoriu, kaip nurodyta 13 straipsnio 2 dalies antroje pastraipoje;

c) atsižvelgtų į šio straipsnio 3 dalyje nurodytus papildomus mokėjimus, jeigu pakoregavus konkrečios klasės kainą skirtumas yra ne mažesnis kaip 1 % tos kainos.

Pagal šio straipsnio c punktą atlikdama reikiamas korekcijas kompetentinga institucija visus papildomus mokėjimus, atliktus konkrečios valstybės narės galvijienos sektoriuje per praėjusius finansinius metus, padalija iš viso per metus paskerstų suaugusių galvijų, apie kurių kainas pranešama, kiekio tonomis.

8. Jeigu, valstybės narės kompetentingos institucijos nuomone, kainos, apie kurias jai pranešta:

a) taikomos nedideliam skerdenų kiekiui, ji į tas kainas neatsižvelgia;

b) atrodo nepatikimos, ji į jas atsižvelgia tik jeigu įsitikina, kad tos kainos patikimos.

17 straipsnis

Savaitinis pranešimas Komisijai apie kainas

1. Pagal 37 straipsnį valstybės narės praneša Komisijai apie kainas, apskaičiuotas pagal 16 straipsnio 4–7 dalis. Jos praneša apie šias kainas kitoms institucijoms tik po to, kai apie jas praneša Komisijai.

2. Jeigu išskirtiniais atvejais arba dėl tiekimo sezoniškumo 14 straipsnio 1 dalyje nurodytų vienos ar daugiau klasių didesnio skerdenų kiekio kainos valstybėje narėje ar regione negali būti registruojamos, Komisija gali naudoti paskutines tos klasės ar klasių kainas, užregistruotas prieš tokio pobūdžio įvykį; jeigu tokia padėtis tęsiasi daugiau kaip dvi savaites, Komisija gali nuspręsti laikinai nereikalauti pranešti apie tos klasės ar klasių skerdenų kainas ir laikinai perskirstyti toms klasėms priskirtą (-us) svorinį koeficientą (-us).

18 straipsnis

Vidutinės Bendrijos kainos

1. Konkrečios kategorijos:

a) kiekvienos 14 straipsnio 1 dalyje išvardytos raumeningumo ir riebalinio sluoksnio klasės vidutinė Bendrijos kaina yra šalyje užregistruotų atitinkamos klasės rinkos kainų svertinis vidurkis. Svorinis koeficientas nustatomas atsižvelgiant į kiekvienoje valstybėje narėje paskerdžiamų tos klasės galvijų kiekio ir viso Bendrijoje paskerdžiamų tos klasės galvijų kiekio santykį;

b) kiekvienos raumeningumo klasės vidutinė Bendrijos kaina yra tą raumeningumo klasę sudarančių riebalinio sluoksnio klasių vidutinių Bendrijos kainų svertinis vidurkis. Svorinis koeficientas nustatomas atsižvelgiantį į paskerdžiamų kiekvienos riebalinio sluoksnio klasės galvijų kiekio ir viso Bendrijoje paskerdžiamų tos raumeningumo klasės galvijų kiekio santykį;

c) vidutinė Bendrijos kaina yra a punkte nurodytų vidutinių Bendrijos kainų svertinis vidurkis. Svorinis koeficientas nustatomas atsižvelgiant į paskerdžiamų kiekvienos a punkte nurodytos klasės galvijų kiekio ir visoje Bendrijoje paskerdžiamų tos kategorijos galvijų kiekio santykį.

2. Visų kategorijų kartu vidutinė Bendrijos kaina yra 1 dalies c punkte nurodytų vidutinių kainų svertinis vidurkis. Svorinis koeficientas nustatomas atsižvelgiant į paskerstų kiekvienos kategorijos galvijų kiekio ir viso Bendrijoje paskerdžiamų suaugusių galvijų kiekio santykį.

19 straipsnis

Valstybių narių metinis pranešimas Komisijai

Kasmet ne vėliau kaip balandžio 15 d. valstybės narės perduoda Komisijai:

a) konfidencialų skerdyklų, pagal 15 straipsnio 1 dalies a arba b punktą įpareigotų registruoti kainas, sąrašą, nurodydamos kiekvienoje skerdykloje per praėjusius kalendorinius metus paskerstų suaugusių galvijų kiekį ir, jeigu įmanoma, galvijų skerdenų svorį tonomis;

b) konfidencialų fizinių ar juridinių asmenų, pagal 15 straipsnio 1 dalies c arba d punktą įpareigotų registruoti kainas, sąrašą, nurodydamos per praėjusius kalendorinius metus jų į skerdyklas pasiųstų suaugusių galvijų skaičių ir, jeigu įmanoma, galvijų skerdenų svorį tonomis;

c) regionų, kuriuose registruojamos kainos, sąrašą su kiekvienam regionui pagal 16 straipsnio 6 dalį priskirtais svoriniais koeficientais.

III SKYRIUS

KIAULIENOS SEKTORIUS

20 straipsnis

Privalomas skerdenų klasifikavimas ir leidžiančios nukrypti nuostatos

1. Reglamento (EB) Nr. 1234/2007 42 straipsnio 1 dalyje nurodytą Bendrijos kiaulių skerdenų klasifikavimo skalę visos skerdyklos naudoja visoms skerdenoms klasifikuoti, kad augintojams būtų teisingai užmokėta atsižvelgiant į jų į skerdyklą pristatytų kiaulių svorį ir sudėtį.

2. Nukrypstant nuo pirmos pastraipos, valstybės narės gali nuspręsti, kad šią skalę neprivaloma taikyti skerdyklose:

a) kurioms atitinkamos valstybės narės yra nustačiusios, kiek daugiausiai gyvulių galima paskersti; per metus šis skaičius negali viršyti vidutiniškai 200 kiaulių per savaitę;

b) kuriose skerdžiamos tik veisimo įmonėse gimusios bei nupenėtos kiaulės ir kuriose sukapojamos visos skerdenos.

Atitinkamos valstybės narės apie šio straipsnio 2 dalies pirmoje pastraipoje nurodytą sprendimą praneša Komisijai, nurodydamos, kiek daugiausia gyvulių galima paskersti kiekvienoje skerdykloje, kuriai leidžiama netaikyti Bendrijos skalės.

21 straipsnis

Svėrimas, klasifikavimas ir ženklinimas

1. Kiaulių skerdenos pagal Reglamento (EB) Nr. 1234/2007 V priedo B dalies II punkte nustatytą klasifikaciją klasifikuojamos sveriant.

Valstybėms narėms gali būti leidžiama jų teritorijoje paskerstų kiaulių skerdenas klasifikuoti prieš jas sveriant Reglamento (EB) Nr. 1234/2007 195 straipsnio 2 dalyje numatyta tvarka.

2. Pagal Reglamento (EB) Nr. 1234/2007 43 straipsnio m punkto iv papunktį Reglamento (EB) Nr. 1234/2007 V priedo B dalies II punkto ir šio straipsnio 1 dalies nuostatose neatmetama galimybė valstybės narės teritorijoje paskerstoms kiaulėms taikyti ne tik svorio ir apskaičiuoto raumeningumo, bet ir vertinimo kriterijus.

3. Iškart po klasifikavimo kiaulių skerdenos ženklinamos didžiąja raide, nurodančia skerdenos klasę arba procentais išreikštą apskaičiuotą raumeningumą, kaip nustatyta Reglamento (EB) Nr. 1234/2007 V priedo B dalies II punkte.

Raidės ar skaičiai turi būti ne mažesni nei 2 cm. Skerdenų ženklinimui gali būti naudojamas nenutrinamas ir šilumos poveikiui atsparus netoksiškas rašalas ir bet koks kitas ilgalaikis ženklinimo būdas, kurį yra iš anksto leidusios taikyti kompetentingos nacionalinės institucijos.

Nepažeidžiant pirmosios pastraipos, ant skerdenos galima žymėti skerdenos svorį ir nurodyti kitus duomenis, kuriuos gali būti svarbu pažymėti ant skerdenos.

Skerdenos pusės ženklinamos ant užpakalinės blauzdos arba kumpio odos.

Dar vienas tinkamas būdas ženklinti – pažymėti etikete, pritvirtinama taip, kad jos nebūtų įmanoma pašalinti nepažeidus.

4. Nukrypdamos nuo šio straipsnio 3 dalies valstybės narės gali nustatyti, kad kiaulių skerdenų neprivaloma ženklinti, jei surašomas oficialus dokumentas, kuriame apie kiekvieną skerdeną nurodoma bent tokia informacija:

a) individualus skerdenos identifikavimas naudojant bet kokias nepakeičiamas priemones;

b) šiltos skerdenos svoris ir

c) apskaičiuotas raumeningumas.

Šis dokumentas turi būti saugomas šešis mėnesius, o jo surašymo dieną asmuo, kuriam pavesta patikrinti, turi patvirtinti, kad tai sertifikato originalas.

Tačiau norint skerdenas parduoti nekapotas kitoje valstybėje narėje, reikia jas pažymėti nurodant jų klasę, kaip nurodyta Reglamento (EB) Nr. 1234/2007 V priedo B dalies II punkte, arba procentais išreikštą raumeningumą.

5. Nepažeidžiant Reglamento (EB) Nr. 1234/2007 V priedo B dalies III punkto, prieš skerdeną sveriant, klasifikuojant ir ženklinant, nuo jos negalima pašalinti riebalų, raumenų ar kitų audinių.

22 straipsnis

Skerdenos svoris

1. Taikant Reglamento (EB) Nr. 1234/2007 42 straipsnio 1 dalies b punktą, svoris yra pagal to reglamento V priedo B dalies III punktą pateiktos atvėsintos skerdenos svoris.

2. Skerdenos sveriamos iškart, praėjus ne daugiau kaip 45 minutėms po kiaulės paskerdimo.

Atvėsintos skerdenos svoris atitinka pirmoje pastraipoje nurodytą užregistruotą šiltos skerdenos svorį, atėmus 2 %.

Jei tam tikroje skerdykloje dažniausiai negalima užtikrinti, kad nuo kiaulės paskerdimo ir jos svėrimo praeitų tik 45 minutės, atitinkamos valstybės narės kompetentinga institucija gali leisti minėtą laiką pratęsti, jei už kiekvieną praėjusį papildomą valandos ketvirtį ar jos dalį iš šio straipsnio 2 dalies antroje pastraipoje nurodytų 2 % bus atimama po 0,1 punkto.

3. Nukrypstant nuo šio straipsnio 1 ir 2 dalių, atvėsintos skerdenos svorį galima apskaičiuoti pagal išankstines absoliutaus svorio sumažėjimo skales, kurias valstybės narės nustatė atsižvelgdamos į auginamų kiaulių bandų ypatumus ir apie kurias jos yra pranešusios Komisijai. Tokias skales leidžiama taikyti Reglamento (EB) Nr. 1234/2007 195 straipsnio 2 dalyje numatyta tvarka, jei atskirų klasių svorio sumažėjimas kiek įmanoma atitinka 1 ir 2 dalyse nurodytą svorio sumažėjimą.

23 straipsnis

Kiaulių skerdenų raumeningumas

1. Taikant Reglamento (EB) Nr. 1234/2007 V priedo B dalies IV punktą, kiaulės skerdenos raumeningumas yra santykis tarp:

— viso raudonųjų skersaruožių raumenų svorio, jei raumenys atskiriami peiliu, ir

— skerdenos svorio.

Bendras raudonųjų skersaruožių raumenų svoris nustatomas visiškai ar iš dalies išpjausčius skerdeną arba derinant visišką ir dalinį išpjaustymą su nacionaliniu greitojo skerdenų įvertinimo metodu, grindžiamu statistiškai pagrįstais metodais, priimtais Reglamento (EB) Nr. 1234/2007 195 straipsnio 2 dalyje numatyta tvarka.

Antroje pastraipoje nurodytą išpjaustymą taip pat galima pakeisti raumeningumo procento įvertinimu ne visiškai išpjaustant skerdeną, o naudojant kompiuterinį tomografą, jei gaunami patenkinami lyginamieji išpjaustymo rezultatai.

2. Standartinis statistinis kiaulių skerdenų raumeningumo nustatymo metodas, kurį kaip klasifikavimo būdą leidžiama taikyti, kaip apibrėžta Reglamento (EB) Nr. 1234/2007 V priedo B dalies IV punkte, – tai įprastas mažiausių kvadratų metodas arba vadinamas mažinamo rango metodas; tačiau gali būti naudojami ir kiti statistiškai pagrįsti metodai.

Metodas grindžiamas atitinkamos šalies arba regiono kiaulienos produkcijos tipiniu mėginiu, sudarytu iš ne mažiau kaip 120 skerdenų, kurių raumeningumas nustatytas pagal šio reglamento IV priede nustatytą išpjaustymo būdą. Jei naudojami keli mėginio ėmimo metodai, tipinis raumeningumas apskaičiuojamas vertinant ne mažiau kaip 50 skerdenų, o gaunami rezultatai yra ne mažiau tikslūs, nei naudojant IV priede nurodytą standartinį statistinį metodą, kai vertinamos 120 skerdenų.

3. Klasifikavimo metodą leidžiama taikyti tik kai vidutinė kvadratinė prognozės paklaida, apskaičiuota taikant kryžminio įverčio metodiką arba testų rinkinį, kuriuo patvirtinama bent iš 60 skerdenų sudaryta reprezentatyvioji imtis, yra mažesnė kaip 2,5. Be to, apskaičiuojant vidutinę kvadratinę prognozės paklaidą įtraukiamos ir išskirtys.

4. Valstybės narės protokolu praneša Komisijai apie klasifikavimo metodus, kuriems taikyti savo teritorijoje jos nori gauti leidimą, ir apibūdina bandomąjį išpjaustymą, nurodydamos principus, kuriais tie metodai pagrįsti, ir lygtis, taikomas apskaičiuojant raumeningumo procentinį dydį. Protokolą turėtų sudaryti dvi dalys ir į jį reikėtų įtraukti V priede nurodytus elementus. Pirmoji protokolo dalis pateikiama Komisijai prieš pradedant bandomąjį išpjaustymą.

Klasifikavimo metodus valstybių narių teritorijoje leidžiama taikyti remiantis protokolu Reglamento (EB) Nr. 1234/2007 195 straipsnio 2 dalyje nurodyta tvarka.

5. Taikomi klasifikavimo metodai turi visapusiškai atitikti aprašymą, pateiktą Bendrijos sprendime, kuriuo juos leidžiama taikyti.

24 straipsnis

Tikrinimai vietoje

1. Kiaulių skerdenų klasifikavimą, svėrimą ir ženklinimą 20 straipsnyje nurodytose įmonėse be išankstinio perspėjimo vietoje tikrina nuo klasifikavimo agentūrų ir įmonių nepriklausoma institucija.

Jei kompetentinga institucija pati atlieka tokius tikrinimus, reikalavimas būti nepriklausomai nuo klasifikavimo agentūrų netaikomas.

2. Visose patvirtintose įmonėse, kuriose vidutinis metinis per savaitę paskerstų kiaulių skaičius yra 200 arba daugiau, tikrinimai turi būti atliekami ne rečiau kaip du kartus per tris mėnesius.

Tačiau tose patvirtintose įmonėse, kuriose vidutinis metinis paskerstų per savaitę kiaulių skaičius yra mažesnis negu 200, tikrinimų dažnumą nustato valstybės narės.

3. Taikydamos šio straipsnio 1 ir 2 dalių nuostatas valstybės narės:

a) remdamosi rizikos vertinimu nustato tikrinimų apimtis ir visų pirma atsižvelgdamos į atitinkamose skerdyklose paskerdžiamų kiaulių skaičių ir ankstesnių šių skerdyklų tikrinimų rezultatus;

b) apie priemones, kurių jos ėmėsi taikydamos šias nuostatas, Komisijai praneša ne vėliau kaip iki 2009 m. liepos 1 d., o po to – ne vėliau kaip per vieną mėnesį po to, kai pasikeičia informacija, apie kurią reikia pranešti.

4. Jeigu už tikrinimus atsakinga institucija nėra pavaldi valstybės institucijai, šio straipsnio 1 ir 2 dalyse numatyti tikrinimai turi būti atliekami ne rečiau kaip kartą per metus tomis pačiomis sąlygomis ir tiesiogiai prižiūrint valstybės institucijai. Už tikrinimus atsakinga institucija apie tikrinimo rezultatus reguliariai informuoja valstybės instituciją.

25 straipsnis

Kiaulių skerdenų rinkos kaina valstybėse narėse

1. Kiaulių skerdenų rinkos kaina valstybėje narėje yra lygi vidutinei skelbiamai kiaulių skerdenų kainai, užregistruotai tos valstybės narės tipinėse rinkose ar kainų skelbimo centruose.

2. 1 dalyje nurodyta kaina nustatoma taikant užregistruotas skelbiamas kainas už skerdenas, sveriančias:

— 60–120 kg ir priskiriamas E klasei,

— 120–180 kg ir priskiriamas R klasei,

— atitinkamoms valstybėms narėms leidžiama pasirinkti svorio kategorijas ir svėrimo būdus; apie tai jos praneša Komisijai.

3. Apie šio straipsnio 1 dalyje nurodytas tipines rinkas arba kainų skelbimo centrus valstybės narės Komisijai praneša ne vėliau kaip iki 2009 m. liepos 1 d., o po to – ne vėliau kaip per vieną mėnesį po to, kai pasikeičia informacija, apie kurią reikia pranešti.

Šio straipsnio 3 dalies pirmoje pastraipoje nurodytą informaciją Komisija perduoda kitoms valstybėms narėms.

26 straipsnis

Vidutinė Bendrijos kaina

1. Reglamento (EB) Nr. 1234/2007 17 ir 37 straipsniuose nurodyta vidutinė Bendrijos kiaulių skerdenų rinkos kaina nustatoma remiantis kainomis, kurios galiojo pristatymo į skerdyklą metu, atskaičis gyvų kiaulių tiekėjams sumokėtą pridėtinės vertės mokestį.

2. Į kainas, nustatytas pagal šio straipsnio 1 dalį, įtraukiama neperdirbtų subproduktų ir gyvūninių atliekų kaina už 100 kg atvėsintų kiaulių skerdenų:

— pateiktų pagal Reglamento (EB) Nr. 1234/2007 V priedo B dalies III punkto pirmoje pastraipoje nustatytą tipinį pateikimo būdą, ir

— pasvertų ir suklasifikuotų pakabinus ant kablio skerdykloje, užregistruotą svorį perskaičiuojant į atvėsintos skerdenos svorį pagal šio reglamento 22 straipsnyje nustatytus metodus.

3. Siekiant apskaičiuoti Bendrijos rinkos kainą kaip numatyta šio straipsnio 1 dalyje, kiekvienoje valstybėje narėje registruotoms kainoms pritaikomi svoriniai koeficientai, išreiškiantys santykinį kiekvienos valstybės narės kiaulių populiacijos dydį.

Šio straipsnio 3 dalies pirmoje pastraipoje nurodyti koeficientai nustatomi atsižvelgiant į kiekvienų metų gruodžio pradžioje pagal Tarybos direktyvą 93/23/EEB (16) apskaičiuotą kiaulių skaičių.

27 straipsnis

Savaitinis pranešimas Komisijai apie skelbiamas kainas

1. Pagal 36 straipsnį valstybės narės Komisijai praneša apie:

a) pagal 25 straipsnio 1 dalį ir 26 straipsnio 1 ir a2 dalis nustatytas skelbiamas kainas;

b) tipines skelbiamas maždaug 20 kilogramų vidutinio gyvojo svorio vieno paršelio kainas.

2. Jei informacija apie vieną ar daugiau skelbiamų kainų Komisijai nepateikiama, ji remiasi paskutine gauta skelbiama kaina. Jei informacija apie skelbiamą kainą ar kainas nepateikiama trečią savaitę iš eilės, Komisija turima informacija apie skelbiamą kainą ar kainas nebesivadovauja.

3. Apie produktus, kuriems taikoma Reglamento (EB) Nr. 1234/2007 I priedo XVII dalis, valstybės narės Komisijos prašymu pateikia šią informaciją, jei ją turi:

a) iš trečiųjų šalių importuotų produktų rinkos kainas valstybėse narėse;

b) tipinėse trečiųjų šalių rinkose vyraujančias kainas.

IV SKYRIUS

AVIENOS SEKTORIUS

28 straipsnis

Lengvasvorių avių skerdenų apibūdinimo kriterijai

1. Šio reglamento VI priede nustatytos taisyklės taikomos Reglamento (EB) Nr. 1234/2007 V priedo C dalies III punkto antroje pastraipoje nurodytiems kriterijams.

2. VI priede nurodyta mėsos spalva nustatoma pagal spalvą ties rectus abdominis, atsižvelgiant į standartinę spalvų lentelę.

29 straipsnis

Papildomos nuostatos dėl raumeningumo ir riebalinio sluoksnio klasių, skerdenos svorio ir mėsos spalvos

Šio reglamento VII priede nustatytos papildomos nuostatos, kuriomis tiksliau apibrėžiamos Reglamento (EB) Nr. 1234/2007 V priedo C dalies III punkte nurodytos raumeningumo ir riebalinio sluoksnio klasės.

30 straipsnis

Klasifikavimas ir identifikavimas

1. Reglamento (EB) Nr. 1234/2007 V priedo C dalies III ir V punktuose nurodytas skerdenų klasifikavimas ir identifikavimas atliekami skerdykloje.

2. Skerdenos klasifikuojamos, identifikuojamos ir sveriamos praėjus ne daugiau kaip valandai nuo gyvulio paskerdimo.

3. Pagal Reglamento (EB) Nr. 1234/2007 42 straipsnio 1 dalies antroje pastraipoje nurodytą skalę klasifikuotos skerdenos arba skerdenų pusės dalyvaujančiose įmonėse identifikuojamos naudojant žymę, kurioje nurodoma kategorija, raumeningumo ir riebalinio sluoksnio klasės.

Ženklinama kompetentingų nacionalinių institucijų patvirtintu būdu dedant spaudą ir naudojant nenutrinamą netoksišką rašalą.

Kategorijos nurodomos taip:

a) L – ne daugiau kaip 12 mėnesių avių (ėriukų) skerdenos;

b) S – kitų avių skerdenos.

4. Valstybės narės gali leisti vietoj ženklinimo naudoti nepakeičiamas ir gerai pritvirtinamas etiketes.

31 straipsnis

Kvalifikuotų skerdenų vertintojų atliekamas klasifikavimas

Valstybės narės užtikrina, kad skerdenas klasifikuotų pakankamai kvalifikuoti skerdenų vertintojai. Valstybės narės nustato šiuos asmenis sudarydamos susitarimą arba paskirdamos už tai atsakingą instituciją.

32 straipsnis

Tikrinimai vietoje

1. 31 straipsnyje nurodytų skerdenų vertintojų darbą ir skerdenų klasifikavimą bei identifikavimą dalyvaujančiose įmonėse be išankstinio įspėjimo vietoje tikrina valstybės narės paskirta nuo klasifikavimo agentūros ir dalyvaujančių įmonių nepriklausoma institucija.

Tačiau jei kompetentinga institucija tikrina pati, reikalavimas būti nepriklausomai nuo klasifikavimo agentūros negalioja.

Jeigu už tikrinimus atsakinga institucija nėra pavaldi valstybės institucijai, šio straipsnio 1 dalies pirmoje pastraipoje numatyti tikrinimai ne rečiau kaip kartą per metus atliekami tomis pačiomis sąlygomis ir tiesiogiai prižiūrint valstybės institucijai. Už tikrinimus atsakinga institucija apie tikrinimo rezultatus reguliariai informuoja valstybės instituciją.

2. Visose dalyvaujančiose įmonėse, kuriose vykdomas klasifikavimas ir vidutinis metinis per savaitę paskerstų avių skaičius yra 80 arba daugiau, tokie tikrinimai turi būti atliekami ne rečiau kaip kartą per tris mėnesius. Per kiekvieną tikrinimą turi būti tikrinama ne mažiau kaip 40 atsitiktinai parinktų skerdenų.

Tačiau valstybės narės, remdamosi rizikos vertinimu ir visų pirma, atsižvelgdamos į atitinkamose skerdyklose paskerdžiamų avių skaičių ir ankstesnių dalyvaujančių skerdyklų tikrinimų rezultatus, dalyvaujančioms įmonėms, kuriose metinis per savaitę paskerstų avių skaičius yra mažiau negu 80, nustato tikrinimų dažnumą ir kiek mažiausiai skerdenų reikia patikrinti.

33 straipsnis

Rinkos kaina, kurią reikia registruoti

1. Rinkos kaina, kurią reikia nustatyti remiantis Reglamento (EB) Nr. 1234/2007 42 straipsnio 1 dalies antroje pastraipoje nurodyta Bendrijos avių skerdenų klasifikavimo skale, yra tiekėjui už Bendrijoje užaugintus ėriukus, kuriuos jis pristato į skerdyklą, mokama kaina, atskaičius pridėtinės vertės mokestį. Ši kaina – tai 100 kg skerdenos, pateiktos pagal Reglamento (EB) Nr. 1234/2007 V priedo C dalies IV punkte nurodytą tipinį pateikimo būdą ir pasvertos bei klasifikuotos pakabinus ant kablio skerdykloje, kaina.

2. Svoris, į kurį būtina atsižvelgti nustatant kainą, yra dar šiltos skerdenos svoris, pakoreguotas palyginus jį su atvėsinant prarandamu svoriu. Valstybės narės apie taikomus koregavimo koeficientus praneša Komisijai.

3. Kai pasvertų ir suklasifikuotų ant kablio kabančių skerdenų pateikimas skiriasi nuo tipinio pateikimo, valstybės narės suderina skerdenų svorį taikydamos Reglamento (EB) Nr. 1234/2007 V priedo C dalies IV punkte numatytus koregavimo koeficientus. Valstybės narės apie taikomus koregavimo koeficientus praneša Komisijai.

34 straipsnis

Pranešimas Komisijai apie kainas

1. Valstybės narės, per metus pagaminančios daugiau kaip 200 tonų avienos, perduoda Komisijai konfidencialų skerdyklų arba kitų įmonių, dalyvaujančių nustatant kainas pagal Bendrijos skalę (toliau – dalyvaujančios įmonės), sąrašą ir nurodo apytikslę šių dalyvaujančių įmonių metinę apyvartą.

2. Pagal 36 straipsnį šio straipsnio 1 dalyje nurodytos valstybės narės praneša Komisijai apie vidutines kiekvienos Bendrijos skalėje išskirtos kokybės ėriukų kainas kiekvienoje dalyvaujančioje įmonėje ir nurodo kiekvienos kokybės klasės dydį. Tačiau apie kainas pranešti nereikia, kai tam tikros kokybės skerdenos sudaro tik 1 % viso kiekio. Be to, valstybės narės informuoja Komisiją apie visų kategorijų ėriukų, ataskaitai klasifikuojamų pagal svorį, vidutinę kainą.

Tačiau kainas, apie kurias pranešama, valstybėms narėms leidžiama suskirstyti pagal Reglamento (EB) Nr. 1234/2007 V priedo C dalies III punkto pirmoje pastraipoje numatytas raumeningumo ir riebalinio sluoksnio klases, atsižvelgiant į svorį. Terminas „kokybė“ reiškia raumeningumo klasės ir riebalinio sluoksnio klasės derinį.

35 straipsnis

Vidutinės Bendrijos kainos

Siekiant apskaičiuoti vidutines ėriukų skerdenų Bendrijos rinkos kainas, 34 straipsnio 2 dalyje nurodytoms kainoms pritaikomi svoriniai koeficientai, kuriais išreiškiamos santykinės kiekvienos valstybės narės avienos produkcijos apimtys palyginti su visa Bendrijos avienos produkcija.

V SKYRIUS

BENDROSIOS IR BAIGIAMOSIOS NUOSTATOS

36 straipsnis

Savaitinis kainų pranešimas Komisijai

1. Ne vėliau kaip kiekvienos savaitės trečiadienio 12.00 val. Briuselio laiku valstybės narės praneša Komisijai šio reglamento 17 straipsnio 1 dalyje, 27 straipsnio 1 dalyje ir 34 straipsnio 2 dalyje nurodytas rinkos kainas ar skelbiamas kainas.

Nurodomos tos kainos ar skelbiamos kainos, kurios galiojo nuo pirmadienio iki sekmadienio prieš tą savaitę, kurią teikiama informacija.

Pranešime nurodomos kainos ar skelbiamos kainos išreiškiamos eurais arba, jei taikytina, nacionaline valiuta.

2. 1 dalyje nurodyti pranešimai teikiami elektroninėmis priemonėmis, naudojant Komisijos valstybėms narėms pateiktą formą.

37 straipsnis

Periodiškas svorinių koeficientų atnaujinimas

1. Šio reglamento 18 straipsnyje, 26 straipsnio 3 dalyje ir 35 straipsnyje nurodyti svoriniai koeficientai periodiškai peržiūrimi, siekiant atsižvelgti į nacionaliniu ir Bendrijos lygmenimis užfiksuotas tendencijas.

2. Kiekvieną kartą peržiūrėjusi koeficientus pagal 1 dalį, Komisija valstybėms narėms praneša patikslintus svorinius koeficientus.

38 straipsnis

Bendrijos tikrinimų komitetas

1. Reglamento (EB) Nr. 1234/2007 42 straipsnio 2 dalyje nurodytas Bendrijos tikrinimų komitetas (toliau – Komitetas) yra atsakingas už tikrinimus vietoje ir tikrina:

a) priemonių, susijusių su Bendrijos galvijų ir avių skerdenų klasifikavimo skalėmis, taikymą;

b) rinkos kainų registravimą atsižvelgiant į tas klasifikavimo skales;

c) produktų klasifikavimą, identifikavimą ir žymėjimą, kai galvijienos sektoriuje vykdomas Reglamento (EB) Nr. 1234/2007 6 straipsnio 1 dalies e punkte nurodytas valstybės intervencinis supirkimas.

2. Komitetą sudaro ne daugiau kaip:

a) trys Komisijos ekspertai, kurių vienas skiriamas Komiteto pirmininku;

b) vienas ekspertas iš atitinkamos valstybės narės;

c) aštuoni kitų valstybių narių ekspertai.

Valstybės narės ekspertus skiria atsižvelgdamos į tai, ar jie nepriklausomi, į jų kompetenciją, visų pirma skerdenų klasifikavimo ir rinkos kainų registravimo srityse, ir į darbo, kurį reikia atlikti, pobūdį.

Ekspertai jokiomis aplinkybėmis informacija, gauta dirbant Komitete, nesinaudoja asmeniniais tikslais ir jos neatskleidžia.

3. Patikrinimai atliekami skerdyklose, mėsos turguose, intervencinio pirkimo centruose, kainų skelbimo centruose ir regioninėse bei pagrindinėse tarnybose, įgyvendinančiose 1 dalies nuostatas.

4. Tikrinimai valstybėse narėse atliekami reguliariai, o tikrinimų dažnumas gali skirtis visų pirma atsižvelgiant į tikrinamos valstybės narės santykines galvijienos gamybos apimtis arba į problemas, susijusias su klasifikavimo skalių taikymu.

Apsilankymų tikrinimo tikslais programą parengia Komisija, pasikonsultavusi su valstybėmis narėmis. Vykdant tikrinimus gali dalyvauti valstybės narės, kurioje lankomasi, atstovai.

Kiekviena valstybė narė apsilankymus organizuoja savo teritorijoje, laikydamasi Komisijos nustatytų reikalavimų. Atsižvelgdama į tai valstybė narė, likus 30 dienų iki apsilankymo, išsamią siūlomų apsilankymų tikrinimo tikslais programą išsiunčia Komisijai, kuri gali paprašyti ją pakeisti.

Prieš kiekvieną apsilankymą Komisija kuo anksčiau informuoja valstybes nares apie programą ir jos įgyvendinimą.

5. Kiekvieno apsilankymo pabaigoje Komiteto nariai ir aplankytos valstybės narės atstovai susirenka aptarti rezultatus. Po to Komiteto nariai parengia apsilankymo išvadas, susijusias su 1 straipsnyje nurodytais punktais.

Komiteto pirmininkas parengia atliktų tikrinimų ataskaitą, kurioje nurodo pirmoje pastraipoje minimas išvadas. Ši ataskaita kuo greičiau išsiunčiama valstybei narei, kurioje atliktas patikrinimas, o po to – ir kitoms valstybėms narėms.

Jei 2 pastraipoje nurodytoje ataskaitoje įvardijami veiklos sričių, kurios buvo tikrinamos, trūkumai arba pateikiamos veiksmų tobulinimo rekomendacijos, valstybės narės ne vėliau kaip per tris mėnesius nuo ataskaitos perdavimo dienos informuoja Komisiją apie visus numatytus arba įvykdytus pakeitimus.

6. Komiteto narių kelionės ir pragyvenimo išlaidas padengia Komisija, laikydamasi su Komisija nesusijusių asmenų, jos pakviestų būti ekspertais, kelionės ir pragyvenimo išlaidų kompensavimo taisyklių.

39 straipsnis

Priemonės, kurių turi imtis valstybės narės

1. Valstybės narės imasi visų būtinų priemonių:

a) kad užtikrintų šio reglamento nuostatų taikymą;

b) kad užtikrintų kainų, apie kurias pranešama pagal šio reglamento 17 straipsnio 1 dalį, 27 straipsnio 1 dalį ir 34 straipsnio 2 dalį, tikslumą;

c) kad skirtų nuobaudas už visus pažeidimus, visų pirma, pavyzdžiui, už spaudų bei etikečių klastojimą ir nesąžiningą naudojimą ar už tai, kad klasifikavimą atlieka licencijos neturintys darbuotojai.

2. Valstybės narės kuo anksčiau informuoja Komisiją apie 1 dalyje nurodytas priemones.

40 straipsnis

Reglamentai (EEB) Nr. 563/82, (EEB) Nr. 2967/85, (EEB) Nr. 344/91, (EB) Nr. 295/96, (EB) Nr. 103/2006, (EB) Nr. 1128/2006, (EB) Nr. 908/2006, (EB) Nr. 1319/2006, (EB) Nr. 710/2008, (EB) Nr. 22/2008 ir Sprendimas 83/471/EEB panaikinami.

Nuorodos į panaikintus reglamentus ir sprendimus laikomos nuorodomis į šį reglamentą ir skaitomos pagal VIII priede pateiktą atitikties lentelę.

41 straipsnis

Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.

Jis taikomas nuo 2009 m. sausio 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje, 2008 m. gruodžio 10 d. Komisijos vardu Mariann FISCHER BOEL Komisijos narė

(1) OL L 299, 2007 11 16, p. 1.

(2) OL L 67, 1982 3 11, p. 23.

(3) OL L 285, 1985 10 25, p. 39.

(4) OL L 41, 1991 2 14, p. 15.

(5) OL L 39, 1996 2 17, p. 1.

(6) OL L 17, 2006 1 21, p. 6.

(7) OL L 168, 2006 6 21, p. 11.

(8) OL L 201, 2006 7 25, p. 6.

(9) OL L 243, 2006 9 6, p. 3.

(10) OL L 197, 2008 7 25, p. 28.

(11) OL L 9, 2008 1 12, p. 6.

(12) OL L 259, 1983 9 20, p. 30.

(13) OL L 204, 2000 8 11, p. 1.

(14) OL L 312, 2006 11 11, p. 6.

(15) OL L 223, 2008 8 21, p. 3.

(16) OL L 149, 1993 6 21, p. 1.

I PRIEDAS 3 straipsnyje nurodytos papildomos nuostatos dėl suaugusių galvijų skerdenų raumeningumo ir riebalinio sluoksnio klasių nustatymo 1. RAUMENINGUMAS Skerdenų profilių, ypač jos svarbiausių dalių (šlaunų, nugaros, menčių), išsivystymas Raumeningumo klasė Papildomos nuostatos S Aukščiausioji Šlaunis : ypač apvali, dvigubų raumenų, su matomomis skiriamosiomis juostomis Ypač didelė išorinio kumpio dalis užeina ant dubens sulenkimo (symphisis pelvis) Nugara : labai plati ir labai stora iki pat mentės Viršutinis kumpis labai apvalus Mentė : ypač apvali E Puiki Šlaunis : labai apvali Išorinis kumpis gerokai užeina ant dubens sulenkimo (symphisis pelvis) Nugara : plati ir labai stora iki pat mentės Viršutinis kumpis labai apvalus Mentė : labai apvali U Labai gera Šlaunis : apvali Išorinis kumpis užeina ant dubens sulenkimo (symphisis pelvis) Nugara : plati ir stora iki pat mentės Viršutinis kumpis apvalus Mentė : apvali R Gera Šlaunis : gerai išsivysčiusi Išorinis kumpis ir viršutinis kumpis šiek tiek apvalūs Nugara : stora, ne tokia plati prie mentės Mentė : gana gerai išsivysčiusi O Nebloga Šlaunis : nuo vidutinio iki nepakankamo išsivystymo Nugara : nuo vidutinio iki nepakankamo storio Viršutinio kumpio profilis tiesus Mentė : nuo vidutinio išsivystymo iki beveik plokščios P Menka Šlaunis : prastai išsivysčiusi Nugara : siaura su matomais kaulais Mentė : plokščia su matomais kaulais

2. RIEBALINIS SLUOKSNIS Riebalų kiekis skerdenos išorinėje pusėje ir krūtinės ląstoje Riebalinio sluoksnio klasė Papildomos nuostatos 1 Labai žema Krūtinės ląstoje riebalų nėra 2 Žema Krūtinės ląstoje tarp šonkaulių aiškiai matomi raumenys 3 Vidutinė Krūtinės ląstoje tarp šonkaulių šiek tiek matomi raumenys 4 Aukšta Riebalų juostos ant šlaunies ryškios. Krūtinės ląstoje tarp šonkaulių esantys raumenys gali būti su riebalais 5 Labai aukšta Šlaunis beveik visa padengta riebalais, riebalų juostų beveik nesimato. Krūtinės ląstoje tarp šonkaulių esantys raumenys yra su riebalais

II PRIEDAS 9 STRAIPSNIO 1 DALYJE NURODYTOS AUTOMATIZUOTŲ KLASIFIKAVIMO METODŲ TAIKYMO LICENCIJOS A DALIS Licencijų suteikimo sąlygos ir būtiniausi reikalavimai 1. Suinteresuotoji valstybė narė rengia sertifikavimo testą, kuriame dalyvauja vertinimo komisija, sudaryta mažiausiai iš penkių ekspertų, turinčių licenciją klasifikuoti suaugusių galvijų skerdenas. Du komisijos narius skiria testą atliekanti valstybė narė. Visus kitus komisijos narius skiria skirtingos valstybės narės. Komisijos narių skaičius nelyginis. Komisijos tarnybų atstovai ir kitų valstybių narių ekspertai gali dalyvauti sertifikavimo teste stebėtojų teisėmis. Vertinimo komisijos nariai dirba nepriklausomai ir anonimiškai. Suinteresuotoji valstybė narė skiria sertifikavimo testo koordinatorių, kuris: — nepriklauso vertinimo komisijai, — turi pakankamą techninį išsilavinimą ir yra visiškai nepriklausomas, — stebi, ar komisijos nariai dirba nepriklausomai ir anonimiškai, — surenka komisijos narių pateiktus klasifikavimo rezultatus ir rezultatus, gautus taikant automatizuotus klasifikavimo metodus, — užtikrina, kad klasifikavimo rezultatai, gauti taikant automatizuotus klasifikavimo metodus, per visą sertifikavimo testą nebūtų prieinami vertinimo komisijos nariams ar kitoms suinteresuotosioms šalims, — tvirtina kiekvienos skerdenos klasifikavimo rezultatus ir gali nuspręsti, kada dėl konkrečių nurodytų objektyvių priežasčių skerdena turi būti išimta iš tyrimui naudotinos imties. 2. Sertifikavimo testas atliekamas taip: — kiekviena raumeningumo ir riebalinio sluoksnio klasė suskirstoma į tris poklasius, — tikrinama ne mažesnė kaip 600 patvirtintų skerdenų imtis, — gali būti atmesta ne daugiau kaip 5 % skerdenų, kurios patvirtinamos kaip tinkamos klasifikacijai, atliekamai taikant automatizuotus klasifikavimo metodus. 3. Kiekvienos patvirtintos skerdenos klasė nustatoma pagal vertinimo komisijos narių gautų klasifikavimo rezultatų vidurkį. Siekiant įvertinti duomenų, gautų taikant automatizuotus klasifikavimo metodus, teisingumą, kiekvienos patvirtintos skerdenos vertinimo rezultatai, gauti taikant automatizuotus klasifikavimo metodus, lyginami su vertinimo komisijos gautų klasifikavimo rezultatų vidurkiu. Duomenų, gautų taikant automatizuotus klasifikavimo metodus, tikslumas nustatomas remiantis šia taškų sistema: Raumeningumas Riebalinis sluoksnis Be klaidų 10 10 Apsirikta 1 vienetu (t. y. 1 poklasiu aukščiau arba žemiau) 6 9 Apsirikta 2 vienetais (t. y. 2 poklasiais aukščiau arba žemiau) –9 0 Apsirikta 3 vienetais (t. y. 3 poklasiais aukščiau arba žemiau) –27 –13 Apsirikta daugiau nei 3 vienetais (t. y. daugiau nei 3 poklasiais aukščiau arba žemiau) –48 –30 Kad būtų suteikta licencija, taškų, gautų taikant automatizuotus klasifikavimo metodus, skaičius turėtų sudaryti bent 60 % didžiausio raumeningumo ir riebalinio sluoksnio vertinimo taškų skaičiaus. Be to, rezultatai, gauti taikant automatizuotus klasifikavimo metodus, negali viršyti šių ribų: Raumeningumas Riebalinis sluoksnis Paklaida ± 0,30 ± 0,60 Regresijos kreivės krypties koeficientas 1 ± 0,15 1 ± 0,30 B DALIS Valstybių narių teiktina informacija, susijusi su sertifikavimo testo rengimu — Sertifikavimo testo datos, — išsamus suinteresuotoje valstybėje narėje arba jos dalyje klasifikuotų suaugusių galvijų skerdenų aprašymas, — statistiniai metodai, taikyti atrenkant reprezentatyviąją skerdenų imtį, atsižvelgiant į visoje suinteresuotoje valstybėje narėje arba jos dalyje paskerstų suaugusių galvijų skerdenų kategoriją, raumeningumo ir riebalinio sluoksnio klases, — skerdyklos (-ų), kurioje (-se) bus atliekamas sertifikavimo testas, pavadinimas (-ai) ir adresas (-ai), apdorojimo linijos (-ų) eksploatacijos parametrų, įskaitant apdorojimo greitį per valandą, aprašymas, — skerdenų pateikimo būdo (-ų), kuris (-ie) bus taikomas (-i) per testą, aprašymas, — automatizuoto klasifikavimo įrenginio ir jo techninių savybių, ypač įrenginio apsaugos nuo bet kokio manipuliavimo, aprašymas, — suinteresuotosios valstybės narės paskirtų licenciją turinčių ekspertų, kurie sudarys vertinimo komisiją, sąrašas, — sertifikavimo testo koordinatoriaus vardas bei pavardė ir jo techninę kvalifikaciją bei visišką nepriklausomumą patvirtinantys dokumentai, — suinteresuotosios valstybės narės nepriklausomos institucijos, paskirtos įvertinti sertifikavimo testo rezultatus, pavadinimas ir adresas. C DALIS Valstybių narių teiktina informacija, susijusi su sertifikavimo testo rezultatais — Vertinimo komisijos narių ir koordinatoriaus per testą užpildytų ir pasirašytų klasifikavimo formų kopijos, — klasifikavimo rezultatų, per sertifikavimo testą gautų taikant automatizuotus klasifikavimo metodus ir patvirtintų koordinatoriaus parašu, kopija, — sertifikavimo testo ataskaita, koordinatoriaus parengta atsižvelgiant į šio priedo B dalyje išdėstytas sąlygas ir būtiniausius reikalavimus, — kiekybinė sertifikavimo testo rezultatų analizė, atlikta vienu iš Komisijos patvirtintų būdų, nurodant kiekvieno vertinimo komisijos nario pateiktus klasifikavimo rezultatus ir rezultatus, gautus taikant automatizuotus klasifikavimo metodus. Analizei naudoti duomenys turi būti pateikti elektroninėse laikmenose Komisijos patvirtintu būdu, — automatizuotų klasifikavimo metodų tikslumas, nustatytas pagal šio priedo A dalies 3 punkto nuostatas.

III PRIEDAS 13 straipsnio 5 dalyje nurodyti koregavimo koeficientai, išreikšti procentine skerdenų svorio dalimi Procentinė dalis Sumažėjimas Padidėjimas Riebalinio sluoksnio klasės 1–2 3 4–5 1 2 3 4 5 Inkstai –0,4 Inkstų riebalai –1,75 –2,5 –3,5 Dubens riebalai –0,5 Kepenys –2,5 Plonoji diafragma –0,4 Storoji diafragma –0,4 Uodega –0,4 Stuburo smegenys –0,05 Tešmens riebalai –1,0 Sėklidės –0,3 Pilvo riebalai –0,5 Riebalai ant išorinių kumpių vidinės pusės –0,3 Jungo vena ir šalia esantys riebalai –0,3 Paviršinių riebalų pašalinimas 0 0 + 2 + 3 + 4 Krūtinės srities riebalų pašalinimas, paliekant riebalinį sluoksnį (raumeninis audinys neturi būti matomas) 0 +0,2 +0,2 +0,3 +0,4 Paslėpsnio riebalų, esančių šalia pilvo riebalų, pašalinimas 0 +0,3 +0,4 +0,5 +0,6

IV PRIEDAS 23 straipsnio 2 dalyje nurodytas raumeningumas 1. Procentinė raumenų dalis nustatoma remiantis pagal nustatytą metodą atliktu išpjaustymu. 2. Jei atliekamas dalinis išpjaustymas, procentinė raumenų dalis nustatoma remiantis keturių pagrindinių išpjovų (mentės, nugaros, kumpio ir pilvo) išpjaustymu. Bazinė raumenų procentinė dalis apskaičiuojama pagal tokią formulę: Keturių pagrindinių išpjovų (mentės, nugaros, kumpio ir pilvo) liesos mėsos svoris apskaičiuojamas iš bendro neišpjaustytų keturių gabalų svorio atimant bendrąjį tų gabalų riebiųjų dalių svorį. 3. Jei atliekamas visiškas išpjaustymas, bazinė raumenų procentinė dalis apskaičiuojama pagal tokią formulę: Liesos mėsos svoris apskaičiuojamas iš bendro neišpjaustytos skerdenos svorio atimant bendrąjį riebiųjų dalių svorį. Galva, išskyrus žandus, neišpjaustoma.

V PRIEDAS 23 straipsnio 4 dalyje nurodytas kiaulių skerdenų klasifikavimo metodų protokolas 1. Pirmoje protokolo dalyje išsamiai aprašomas bandomasis išpjaustymas ir visų pirma nurodomi šie duomenys: — bandomasis laikotarpis ir visos licencijos suteikimo procedūros tvarkaraštis, — skerdyklų skaičius ir vieta, — kiaulių populiacijos, kuriai bus taikomas vertinimo metodas, aprašymas, — pasirinktas išpjaustymo metodas (visiškas arba dalinis išpjaustymas), — procedūros aprašymas, jei naudojamas 23 straipsnio 1 dalies trečioje pastraipoje nurodytas kompiuterinis tomografas, — statistiniai metodai, kurių laikytasi taikant pasirinktą imties metodą, — nacionalinio greitojo skerdenų įvertinimo metodo aprašymas, — tikslus naudotinų skerdenų aprašymas. 2. Antroje protokolo dalyje išsamiai aprašomi bandomojo išpjaustymo rezultatai, visų pirma: — statistiniai metodai, kurių laikytasi taikant pasirinktą imties metodą, — lygtis, kuri bus sudaryta arba iš dalies pakeista, — rezultatų išraiška skaičiais ir grafiškai, — naujų prietaisų aprašymas, — kiaulių, kurioms gali būti taikomas naujasis metodas, svorio riba ir kiti apribojimai, susiję su to metodo naudojimu.

VI PRIEDAS 28 straipsnyje nurodytų ėriukų skerdenų, sveriančių mažiau kaip 13 kg, klasifikavimo skalė Kategorija A B C Svoris ≤ 7 kg 7,1–10 kg 10,1–13 kg Kokybė 1 2 1 2 1 2 Mėsos spalva Ryškiai rožinė Kita spalva ar kitas riebumo lygis Ryškiai rožinė ar rožinė Kita spalva ar kitas riebumo lygis Ryškiai rožinė ar rožinė Kita spalva ar kitas riebumo lygis Riebalinio sluoksnio klasė (1) (2) (3) (2) (3) (2) (3) (1) Kaip nustatyta Reglamento (EB) Nr. 1234/2007 V priedo C dalies III punkto 1 pastraipoje.

VII PRIEDAS 29 straipsnyje nurodytos papildomos nuostatos dėl avių skerdenų raumeningumo ir riebalinio sluoksnio klasių nustatymo 1. RAUMENINGUMAS Skerdenos, ypač jos pagrindinių dalių (pasturgalinės dalies, nugaros, menčių), profilių išsivystymas. Raumeningumo klasė Papildomos nuostatos S Aukščiausioji Pasturgalinėje dalyje dvigubi raumenys. Profiliai labai išgaubti Nugara labai išgaubta, labai plati, labai stora Mentė labai išgaubta ir labai stora E Puiki Pasturgalinė dalis labai stora. Profiliai labai išgaubti Nugara labai išgaubta, labai plati ir labai stora iki pat mentės Mentė labai išgaubta ir labai stora U Labai gera Pasturgalinė dalis stora. Profiliai išgaubti Nugara plati ir stora iki pat mentės Mentė stora ir išgaubta R Gera Pasturgalinės dalies profiliai daugiausia tiesūs Nugara stora, bet ne tokia plati prie mentės Mentė gerai išsivysčiusi, bet ne tokia stora O Nebloga Pasturgalinės dalies profiliai šiek tiek įgaubti Nugara nepakankamai plati ir stora Mentė šiek tiek siaurėja. Nepakankamai stora P Menka Pasturgalinės dalies profiliai įgaubti ir labai įgaubti Nugara siaura ir įgaubta, matosi kaulai Mentė siaura, plokščia, matosi kaulai 2. RIEBALINIS SLUOKSNIS Riebalų kiekis skerdenos išorinėje ir vidinėje pusėse. Riebalinio sluoksnio klasė Papildomos nuostatos (1) 1. Labai žema Išorinė pusė Matosi labai mažai riebalų arba visai nesimato Vidinė pusė Pilvo ertmė Ant inkstų matosi labai mažai riebalų arba visai nesimato Krūtinės ląsta Tarp šonkaulių matosi labai mažai riebalų arba visai nesimato 2. Žema Išorinė pusė Dalis skerdenos padengta nedideliu riebalų sluoksniu, bet riebalai gali būti mažiau matomi ant galūnių Vidinė pusė Pilvo ertmė Labai mažai riebalų arba nedidelis riebalų sluoksnis gaubia dalį inkstų Krūtinės ląsta Tarp šonkaulių aiškiai matosi raumenys 3. Vidutinė Išorinė pusė Visa skerdena arba didžioji jos dalis padengta plonu riebalų sluoksniu. Riebalų sluoksniai šiek tiek storesni ties uodegos pagrindu Vidinė pusė Pilvo ertmė Visi inkstai ar jų dalis apgaubta plonu riebalų sluoksniu Krūtinės ląsta Tarp šonkaulių matosi raumenys 4. Aukšta Išorinė pusė Visa skerdena arba didžioji jos dalis padengta storu riebalų sluoksniu, kuris gali būti plonesnis ant galūnių ir storesnis ant menčių Vidinė pusė Pilvo ertmė Inkstus gaubia riebalai Krūtinės ląsta Tarp šonkaulių esantys raumenys gali būti su riebalais. Ant šonkaulių gali matytis riebalų sankaupos 5. Labai aukšta Išorinė pusė Labai storas riebalų sluoksnis Kai kur matosi riebalų fragmentai Vidinė pusė Pilvo ertmė Inkstus gaubia storas riebalų sluoksnis Krūtinės ląsta Tarp šonkaulių esantys raumenys yra su riebalais. Ant šonkaulių matosi riebalų sankaupos (1) Papildomos nuostatos dėl pilvo ertmės šio reglamento VI priedui netaikomos.